Thabo Bester: Raaisel verdiep terwyl polisie swygDie Mangaung-tronk in Bloemfontein. (Foto: Becker Semela) Deur Daniel Steyn en Becker Semela Inligting wat die polisie oënskynlik aan ActionSA oor die Thabo Bester-ontsnappingsage gegee het, dui daarop dat Bester se minnares, dr. Nandipha Magudumana, moontlik dieselfde liggaam – dié van Katlego Bereng – twee keer by dieselfde lykshuis gaan opeis het. Patrica Kopane, ActionSA se Vrystaatse voorsitter, het vandeesweek bevestig dat ŉ strafregtelike klag aanhanging gemaak is oor Bereng se dood. Dit is sý verkoolde liggaam wat in Bester se tronksel aangetref is. Die politieke party het Bereng se pa, Batho Mpholo, gehelp om die klag teen die Vrystaatse departement van gesondheid by die polisie in Bloemfontein aanhangig te maak vir die hantering van Bereng se oorskot. Mpholo is ŉ lid van ActionSA. Hy beoog ook om regstappe teen die departement van korrektiewe dienste (DKD) en die maatskappy G4S te doen. Bester het op 3 Mei verlede jaar uit die Mangaung-maksimumveiligheidsgevangenis ontsnap. Hy het sy dood versin en ŉ liggaam is in sy tronksel aangetref – onherkenbaar verbrand. Sowat ŉ jaar later is Bereng se familie ingelig dat die liggaam wat in die sel gevind is, dié van Bereng is. Bereng het in Maart verlede jaar verdwyn en is volgens sy familie as vermis aangemeld. Die familie het geen inligting oor ŉ ondersoek ontvang nie, tot Bereng se ma twee weke gelede gevra is vir DNS-monsters. Die familie is egter steeds nie toegelaat om Bereng se liggaam te sien nie. Mpholo en afgevaardigdes van ActionSA was vandeesweek in gesprek met die polisie en het duidelikheid geëis oor hoe Bereng in Bester se sel opgeëindig het. Kopane het terugvoer gegee oor wat die polisie gesê het. Volgens haar blyk dit dat Bereng bewusteloos aangetref is en ŉ ambulans hom opgelaai het. Sy bloeddruk was laag en hy het in die ambulans gesterf voordat hy ŉ Bloemfonteinse hospitaal kon bereik. Bereng se liggaam is daarna na die Vrystaatse lykshuis as ŉ ongeïdentifiseerde persoon geneem, waar Bester se vriendin, Magudumana, die liggaam opgeëis het, aldus Kopane. GroundUp kon nie Kopane se weergawe bevestig nie, omdat die plaaslike en nasionale polisiewoordvoerders weier om kommentaar te lewer. Geen datum is gegee vir wanneer Bereng gesterf het, wanneer sy liggaam na die lykshuis geneem is, óf wanneer Magudumana dit glo opgeëis en na bewering na die tronk gesmokkel het nie. Mpholo en ActionSA eis ook om die mediese verslag van die paramedici – wat Bereng na die hospitaal geneem het – te sien, sowel as sy doodsertifikaat. Hulle vra ook vir ŉ ondersoek na hoe Bereng se liggaam aan Magudumana vrygestel is, terwyl sy nie sy vrou is nie. Nadat Bester sy dood in die tronksel versin het, is die verkoolde liggaam – wat in daardie stadium nog as Bester sŉ beskou is – na die Vrystaatse lykshuis geneem waar ŉ nadoodse ondersoek bevind het die persoon dood was voor die brand uitgebreek het – en dit van ŉ kopbesering. Dit is steeds onduidelik hoe Bereng dié besering opgedoen het. Nog ŉ teenstrydigheid is dat Bereng se familie hom as lank beskryf, terwyl die liggaam in die tronksel, volgens die nadoodse ondersoekverslag, sowat 145 cm lank was. Dit is ŉ betreklik kort persoon. ŉ Forensiese patoloog het egter vantevore aan GroundUp verduidelik dat dit moontlik is dat die hoogte verkeerd gemeet is, veral omdat die liggaam in die fetusposisie was. Twee dae ná die brand het Magudumana glo wéér die liggaam by die lykshuis gaan opeis en dit na ŉ lyksbesorger in Soweto geneem. Dit word as vreemd beskou dat sy dieselfde liggaam twee keer by dieselfde lykshuis sou kon gaan opeis (hoewel dit moontlik is dat sy die liggaam die eerste keer gaan afhaal het). Die polisie het vantevore bevestig dat Magudumana drie verskillende liggame by die Vrystaatse lykshuis gaan opeis het – met die derde een wat in die tronksel gevind is. GroundUp het die lykshuis onsuksesvol probeer besoek en die Vrystaatse departement van gesondheid het ŉ versoek om kommentaar van die hand gewys.